P6_TA(2005)0034

Γενικοί προσανατολισμοί της οικονομικής πολιτικής

Ψήφισμα του Ευρωπαϊκού Κοινοβουλίου για την κατάσταση της ευρωπαϊκής οικονομίας — προπαρασκευαστική έκθεση σχετικά με τους γενικούς προσανατολισμούς της οικονομικής πολιτικής (2004/2269(INI))

Το Ευρωπαϊκό Κοινοβούλιο,

- έχοντας υπόψη τη σύσταση της Επιτροπής της 24ης Απριλίου 2003 για τους γενικούς προσανατολισμούς των οικονομικών πολιτικών των κρατών μελών και της Κοινότητας (περίοδος 2003-2005) (COM(2003)0170),

- έχοντας υπόψη τη σύσταση της Επιτροπής της 7ης Απριλίου 2004 σχετικά με την επικαιροποίηση του 2004 των γενικών προσανατολισμών των οικονομικών πολιτικών των κρατών μελών της Κοινότητας (περίοδος 2003-2005) (COM(2004)0238),

- έχοντας υπόψη τις οικονομικές προβλέψεις της Επιτροπής το φθινόπωρο του 2004 για τη ζώνη του ευρώ και την Ευρωπαϊκή Ένωση (2004-2006),

- έχοντας υπόψη την ανακοίνωση της Επιτροπής της 2ας Φεβρουαρίου 2005 προς το εαρινό Ευρωπαϊκό Συμβούλιο με τίτλο "Κοινή προσπάθεια για την ανάπτυξη και τις θέσεις εργασίας — ένα νέο ξεκίνημα για τη στρατηγική της Λισσαβόνας" (COM(2005)0024),

- έχοντας υπόψη τα συμπεράσματα της Προεδρίας του Ευρωπαϊκού Συμβουλίου της Λισαβόνας της 23ης και 24ης Μαρτίου 2000, του Ευρωπαϊκού Συμβουλίου του Γκέτεμποργκ της 15ης και 16ης Ιουνίου 2001 και του Ευρωπαϊκού Συμβουλίου της Βαρκελώνης της 15ης και 16ης Μαρτίου 2002,

- έχοντας υπόψη τα συμπεράσματα της Προεδρίας των Ευρωπαϊκών Συμβουλίων των Βρυξελλών της 20ής και 21ης Μαρτίου 2003, της 16ης και 17ης Οκτωβρίου 2003, της 25ης και 26ης Μαρτίου 2004 και της 4ης και 5ης Νοεμβρίου 2004,

- έχοντας υπόψη την έκθεση "Αντιμετωπίζοντας την Πρόκληση" της ομάδας υψηλού επιπέδου υπό την προεδρία του κ. Wim Kok,

- έχοντας υπόψη την ανακοίνωση της Επιτροπής της 11ης Νοεμβρίου 2003 με τίτλο "Ευρωπαϊκή πρωτοβουλία για την ανάπτυξη — Επενδύσεις στα δίκτυα και τη γνώση για την ανάπτυξη και την απασχόληση — Τελική έκθεση στο Ευρωπαϊκό Συμβούλιο" (COM(2003)0690),

- έχοντας υπόψη τη γνωμοδότηση της ευρωπαϊκής Οικονομικής και Κοινωνικής Επιτροπής της 30ής Οκτωβρίου 2003 σχετικά με τον απολογισμό των εμπειριών που συγκέντρωσε η ΟΚΕ προκειμένου να αξιολογήσει τον οικονομικό και κοινωνικό αντίκτυπο και τις συνέπειες στην απασχόληση των διαρθρωτικών μεταρρυθμίσεων που διεξάγονται στην Ένωση [1],

- έχοντας υπόψη το ψήφισμά του της 12ης Μαρτίου 2003 σχετικά με την κατάσταση της ευρωπαϊκής οικονομίας — προπαρασκευαστική έκθεση ενόψει της σύστασης της Επιτροπής για τους γενικούς προσανατολισμούς οικονομικής πολιτικής [2], το ψήφισμά του της 15ης Μαΐου 2003 σχετικά με τη σύσταση της Επιτροπής για τους γενικούς προσανατολισμούς των οικονομικών πολιτικών των κρατών μελών και της Κοινότητας (2003-2005) [3] και το ψήφισμά του της 23ης Οκτωβρίου 2003 σχετικά με τα αποτελέσματα της συνόδου του Ευρωπαϊκού Συμβουλίου στις Βρυξέλλες [4], στις 16 και 17 Οκτωβρίου 2003,

- έχοντας υπόψη το ψήφισμά του της 26ης Φεβρουαρίου 2004 σχετικά με την κατάσταση της ευρωπαϊκής οικονομίας — προπαρασκευαστική έκθεση σχετικά με τις γενικές κατευθυντήριες γραμμές της οικονομικής πολιτικής [5] και το ψήφισμά του της 22ας Απριλίου 2004 επί της σύστασης της Επιτροπής σχετικά με την επικαιροποίηση για το 2004 των γενικών προσανατολισμών των οικονομικών πολιτικών των κρατών μελών και της Κοινότητας (2003-2005) [6],

- έχοντας υπόψη το ψήφισμά του της 26ης Φεβρουαρίου 2004 σχετικά με την προετοιμασία της εαρινής διάσκεψης κορυφής 2004 [7],

- έχοντας υπόψη το άρθρο 99, παράγραφος 2, της συνθήκης ΕΚ,

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Οικονομικής και Νομισματικής Πολιτικής (A6-0026/2005),

A. επισημαίνοντας ότι η ανάπτυξη της ζώνης του ευρώ και εκείνης της Ευρωπαϊκής Ένωσης των 25 δεν κατορθώνει σε διαρκή βάση να αναπτύξει πλήρως το δυναμικό της και ότι παραμένει μικρή· ότι η κατανάλωση των νοικοκυριών παραμένει αδύναμη και ότι οι οικονομικές προοπτικές για το 2005 και 2006 παρουσιάζονται μέτριες, συμβάλλοντας έτσι στη διατήρηση υψηλού ποσοστού ανεργίας η οποία δεν θα μειωθεί παρά μόνο με αργούς ρυθμούς· ότι, καίτοι τα επιτόκια είναι στα χαμηλότερα επίπεδα από το τέλος του 2ου Παγκοσμίου Πολέμου η επενδυτική τάση είναι περιορισμένη και δεν προβλέπεται να μεταβληθεί, τουλάχιστον βραχυπρόθεσμα, καθώς και ότι οι διαρθρωτικές μεταρρυθμίσεις που εντούτοις είχαν ομόφωνα θεωρηθεί αναγκαίες δεν εφαρμόστηκαν σε όλα τα κράτη μέλη με τον επιβαλλόμενο ζήλο και ότι οι μεταρρυθμίσεις σε κοινοτικό επίπεδο προχωρούν με αργό ρυθμό,

B. επισημαίνοντας ότι η στρατηγική της Λισαβόνας απαιτεί την κινητοποίηση όλων των υφιστάμενων μέσων, ιδιαίτερα των γενικών προσανατολισμών οικονομικής πολιτικής (ΓΠΟΠ), και την προσήκουσα εφαρμογή των δημοσιονομικών προοπτικών,

Γ. επισημαίνοντας ότι, για την επίτευξη της συνέχισης βιώσιμης ανάπτυξης, είναι απαραίτητες οι κοινωνικές πολιτικές, οι πολιτικές απασχόλησης και οι περιβαλλοντικές πολιτικές, οι οποίες θα αναλαμβάνουν τις ευθύνες τους έναντι των μελλοντικών γενεών και οι οποίες θα μεριμνούν για την ενίσχυση της κοινωνικής συνοχής· ότι η ενίσχυση της κοινωνικής συνοχής προϋποθέτει τη διατήρηση της κοινωνικής προστασίας στα ενδεδειγμένα επίπεδα και της απασχόλησης σε υψηλά επίπεδα, σύμφωνα με τους στόχους που ετέθησαν από τη Συνθήκη, καθώς και ότι η βιωσιμότητα των συνταξιοδοτικών συστημάτων μπορεί να διασφαλιστεί μόνον εφόσον η παραγωγικότητα της εργασίας της ευρωπαϊκής οικονομίας αυξάνεται συστηματικά και οι άνεργοι εντάσσονται στην εργασία όσο αποχωρούν εργαζόμενοι σε σύνταξη,

Δ. εκτιμώντας ότι τα υπερβολικά δημοσιονομικά ελλείμματα σε ορισμένα κράτη μέλη αποτελούν σύμπτωμα της απουσίας διαρθρωτικών μεταρρυθμίσεων, και ότι υφίσταται θετική σχέση μεταξύ οικονομικής ανάπτυξης και δημοσιονομικής πειθαρχίας, εκτιμώντας δε ότι τα χαμηλά επιτόκια που καθίστανται δυνατά χάρη σε αυτή την πειθαρχία, δημιουργούν την απαραίτητη εμπιστοσύνη των οικονομικών παραγόντων προς την μακροπρόθεσμη σταθερότητα των τιμών και δημιουργούν με αυτό τον τρόπο τηνα αναγκαία για την οικονομική ανάπτυξη και την απασχόληση βάση,

Ε. λαμβάνοντας υπόψη ότι τα επιτόκια που βρίσκονται σε ιστορικά χαμηλά επίπεδα δεν συντέλεσαν στο να επιδείξουν οι επιχειρήσεις εμπιστοσύνη στη χρησιμότητα των επενδύσεων,

1. εκφράζει τη λύπη του για τις σημαντικές συσσωρευθείσες καθυστερήσεις στην εφαρμογή της στρατηγικής της Λισαβόνας, κυρίως σε ό,τι αφορά τις διαρθρωτικές μεταρρυθμίσεις και τη μεταρρύθμιση των δημοσίων οικονομικών σε μια σειρά κρατών μελών που οφείλονται επίσης στην πληθώρα των στόχων· επιδοκιμάζει, ως εκ τούτου, τον καθορισμό των προτεραιοτήτων κεντρικής σπουδαιότητας από την ομάδα της οποίας προεδρεύει ο Wim Kok· καλεί τα κράτη μέλη να εφαρμόσουν με αποφασιστικότητα τις κεντρικές προτεραιότητες· ενθαρρύνει την Επιτροπή να εστιάσει τις προσπάθειές της στους τομείς αυτούς· εκτιμά ότι οι γενικοί προσανατολισμοί που καθορίζονται στους ΓΠΟΠ 2003-2005 δεν ενσωματώθηκαν στην οικονομική πολιτική των κρατών μελών· καλεί την Επιτροπή να αναλύσει τις βέλτιστες επιδόσεις των κρατών μελών όσον αφορά την εφαρμογή των ΓΠΟΠ και να εξαγάγει τα ανάλογα συμπεράσματα· συνιστά να δοθεί μεγαλύτερη σημασία στην οικονομική μεγέθυνση και στη δημιουργία θέσεων εργασίας μέσω της βελτίωσης του ανταγωνισμού και της ανταγωνιστικότητας στο πλαίσιο της στρατηγικής της Λισαβόνας·

2. υπενθυμίζει ότι η οικονομική σταθερότητα, η εξυγίανση των δημοσίων οικονομικών και τα χαμηλά επιτόκια που είναι καρπός της πολιτικής σταθερότητας της ΕΚΤ αποτελούν τους πυλώνες που εκφράστηκαν ρητά ως προτεραιότητα στο πλαίσιο της στρατηγικής της Λισαβόνας· συμμερίζεται την άποψη που διατύπωσε η επιτροπή οικονομικής πολιτικής στην ετήσια έκθεσή της για τις διαρθρωτικές μεταρρυθμίσεις 2005, σύμφωνα με την οποία "είναι απαραίτητο ένα μακροοικονομικό πλαίσιο που θα υποστηρίζει τη σταθερότητα και την ανάπτυξη" και "οι κυβερνήσεις θα αποκομίσουν όλα τα οφέλη των διαρθρωτικών μεταρρυθμίσεων σε επίπεδο ανάπτυξης και απασχόλησης μόνο σε ένα κατάλληλο μακροοικονομικό περιβάλλον"·

3. συνιστά την απλοποίηση και τη βελτίωση του συντονισμού των διαφόρων μέσων που έχει στη διάθεσή της η Ένωση· συνιστά τη μείωση του αριθμού των εκθέσεων αξιολόγησης ή των προγραμμάτων τόσο σε κοινοτικό όσο και σε εθνικό επίπεδο με σκοπό τη μεγαλύτερη δέσμευση εκ μέρους των κρατών μελών· καλεί την Επιτροπή να εντείνει τις προσπάθειές της αποβλέποντας στην ολοκλήρωση της εσωτερικής αγοράς σε τομείς τους οποίους εξακολουθούν να υπάρχουν προστατευτικά μέτρα και εμπόδια στο εμπόριο· καλεί, επίσης, την Επιτροπή να μην χαλαρώσει τις προσπάθειές της για την εξασφάλιση ανταγωνισμού με δίκαιους όρους σε όλους τους τομείς·

4. υποστηρίζει ανεπιφύλακτα την ανεξαρτησία της Ευρωπαϊκής Κεντρικής Τράπεζας και εκτιμά ότι τυχόν επιρροή των οργάνων που καθορίζουν τις οικονομικές πολιτικές επί της νομισματικής πολιτικής θα ήταν αντίθετη προς τη Συνθήκη, διότι θα έθετε τέρμα σε αυτή την ανεξαρτησία· προτείνει την εναρμόνιση των οικονομικών υποθέσεων που λαμβάνονται ως βάση για την κατάρτιση των προϋπολογισμών και των δημοσιονομικών χρονοδιαγραμμάτων των κρατών μελών της ζώνης του ευρώ, λαμβάνοντας υπόψη το χρονοδιάγραμμα κατάρτισης των ΓΠΟΠ και των κατευθυντήριων γραμμών για την απασχόληση·

5. επαναλαμβάνει το ήδη διατυπωθέν αίτημά του για την εφαρμογή μεταρρυθμίσεων στην αγορά εργασίας, με πνεύμα που θα εξασφαλίζει την ισορροπία ανάμεσα στην ευελιξία και την ασφάλεια· υπενθυμίζει την υποστήριξή του προς την εφαρμογή πολιτικών που θα προάγουν το επιχειρηματικό πνεύμα και το πνεύμα πρωτοβουλίας, την καινοτομία και τον βιομηχανικό ανταγωνισμό και, σε αυτό το πλαίσιο, την υποστήριξή του προς τους στόχους της απλοποίησης των διοικητικών διαδικασιών και της άρσης των φραγμών που συνδέονται με τη φορολογία των εταιρειών, με την εφαρμογή της "Δέσμης Monti" για τη φορολογική εναρμόνιση· υπογραμμίζει τέλος ότι η ανάπτυξη καλύτερων θέσεων απασχόλησης θα συνοδευτεί από τη βελτίωση της παραγωγικότητας της εργασίας στην Ευρώπη·

6. εκτιμά ότι η αύξηση της παραγωγικότητας δεν θα είναι από μόνη της αρκετή για να δημιουργήσει την οικονομική μεγέθυνση που είναι αναγκαία για την κάλυψη όλων των οικονομικών και κοινωνικών αναγκών καθώς και για την αντιμετώπιση των συνεπειών της δημογραφικής εξέλιξης, κυρίως σε ό,τι αφορά τα συστήματα συντάξεων και υγείας και ότι η εφαρμογή διαρθρωτικών μεταρρυθμίσεων δεν μπορεί να υποκαθιστά την μακροοικονομική πολιτική·

7. εκφράζει την ανησυχία του για το ότι εξακολουθεί να υπάρχει υψηλό ποσοστό ανεργίας και ανεπαρκείς προοπτικές αύξησης του ποσοστού απασχόλησης, τόσο στη ζώνη του ευρώ όσο και στην Ένωση· ζητεί να καταβληθεί ειδική προσπάθεια για την παροχή συμβουλών και την επιμόρφωση σε όλους τους ανέργους για διάστημα άνω των έξι μηνών· εμμένει στον κυρίαρχο ρόλο των μικρομεσαίων επιχειρήσεων (ΜΜΕ) στη δημιουργία θέσεων απασχόλησης και για τον λόγο αυτόν ανησυχεί για τον υψηλό αριθμό πτωχεύσεων ΜΜΕ το 2004, ενώ ταυτόχρονα εκφράζει τη λύπη του για το γεγονός ότι οι ΜΜΕ δεν είναι σε θέση, όπως οι μεγαλύτερες επιχειρήσεις, να επωφεληθούν πλήρως από τις ευνοϊκές οικονομικές συνθήκες που επικρατούν εδώ και κάποια χρόνια·

8. τονίζει την ανάγκη δημιουργίας περιβάλλοντος που θα ενισχύσει το επιχειρηματικό πνεύμα και νοοτροπία που ενθαρρύνει την ανάληψη κινδύνων και ευνοεί τη δημιουργία νέων επιχειρήσεων, μέσω της απλούστευσης των σχετικών με τις ΜΜΕ διοικητικών διαδικασιών, της απλοποίησης του κανονιστικού πλαισίου, της μείωσης του γενικού επιπέδου της φορολογίας εντός της Ευρωπαϊκής Ένωσης και μέσω της βελτιωμένης πρόσβασης των ΜΜΕ στις πηγές χρηματοδότησης και, ειδικότερα, στα κεφάλαια κινδύνου· προτείνει μεταρρυθμίσεις που θα αποσκοπούν στην αύξηση των ευκαιριών για τις ΜΜΕ και επισημαίνει τον καθοριστικό ρόλο που τα μικρο-δάνεια μπορούν να παίξουν βοηθώντας στη δημιουργία επιχειρήσεων και θέσεων εργασίας· ζητεί εμπεριστατωμένη μελέτη αυτών των μηχανισμών, το συνυπολογισμό τους και την αξιοποίησή τους σε κοινοτικό επίπεδο·

9. επαναλαμβάνει την ευχή του να δει προοδευτικά την Ένωση να επιτυγχάνει ενεργειακή αυτάρκεια με την προώθηση των ανανεώσιμων πηγών ενέργειας και την ενθάρρυνση της ανάπτυξης εναλλακτικών ως προς το πετρέλαιο ενεργειακών λύσεων, όπως το υδρογόνο· διαπιστώνει ότι η πορεία των τιμών πετρελαίου το 2004 δεν θα πρέπει να προκαλέσει τη διαρκή αύξηση του πληθωρισμού, θα επιβαρύνει ωστόσο το κλίμα εμπιστοσύνης, κυρίως με την άμεση αφαίμαξη της αγοραστικής δύναμης των νοικοκυριών, συντηρώντας έτσι την αβεβαιότητα όσον αφορά τις αποφάσεις σχετικά με επενδύσεις τη στιγμή ακριβώς που αναμένεται επιβράδυνση της εξωτερικής ζήτησης· εκτιμά ότι πρέπει να βελτιωθεί η απόδοση των κλασικών μορφών ενέργειας, και ειδικότερα εκείνων που δεν συνιστούν απειλή για τους στόχους του Πρωτοκόλλου του Κυότο·

10. παρατηρεί ότι σε όλες τις ανεπτυγμένες χώρες σημειώνεται μείωση στην κατανάλωση των νοικοκυριών όσον αφορά τα αγαθά τρέχουσας κατανάλωσης και τα βιομηχανικά αγαθά, ακόμη και τα λιγότερο ακριβά και καλύτερης ποιότητας προς όφελος κυρίως των δαπανών υγείας, επικοινωνίας και αναψυχής, καθώς και τη μεγάλη σημασία του τομέα των υπηρεσιών στο ευρωπαϊκό ΑΕΠ όπως και ως προς τις θέσεις απασχόλησης· θεωρεί κατά συνέπεια την επιβράδυνση της παραγωγικότητας σε αυτόν τον τομέα σημαντικό παράγοντα της αδύναμης ευρωπαϊκής ανάπτυξης· κατά συνέπεια, απευθύνει έκκληση να ευνοηθούν σε αυτόν τον τομέα οι επενδύσεις και οι καινοτομίες στις τεχνολογίες της πληροφόρησης και της επικοινωνίας που διαδραματίζουν ουσιώδη ρόλο στην αύξηση της παραγωγικότητας· συνιστά να ανοιχτεί περισσότερο ο τομέας αυτός στις ιδιωτικές επενδύσεις και να ενθαρρυνθεί το επιχειρηματικό πνεύμα·

11. καλεί τα κράτη μέλη να υποστηρίξουν σθεναρά τις μελλοντοστραφείς επενδύσεις προωθώντας τις επενδύσεις και την εξομοίωση στον τομέα της έρευνας και της ανάπτυξης, περιλαμβανομένης της βασικής έρευνας και ανάπτυξης, της υψηλής τεχνολογίας, των φιλοπεριβαλλοντικών τεχνολογιών, των υποδομών και των διευρωπαϊκών δικτύων, καθώς και στη δια βίου μάθηση· συνιστά να αυξηθεί η δημόσια χρηματοδότηση στους τομείς της έρευνας και των επιστημών· τονίζει πόσο σημαντικό είναι ένα κλίμα που θα οδηγεί στην προαγωγή της έρευνας και της ανάπτυξης και στην καλύτερη ολοκλήρωση των αγορών προϊόντων, καθώς και σε μια θετικότερη στάση των χρηματοπιστωτικών αγορών έναντι πιο ριψοκίνδυνων μορφών επένδυσης· φρονεί ότι οι επενδύσεις στις κοινωνικές υπηρεσίες και κυρίως στον τομέα της φροντίδας των παιδιών αποτελεί ουσιώδη προϋπόθεση για την πραγματική ισότητα μεταξύ ανδρών και γυναικών καθώς και για την αύξηση του ποσοστού απασχόλησης των γυναικών· εφιστά την προσοχή της Επιτροπής στην υποεκμετάλλευση πολλών, σε λανθάνουσα κατάσταση, εξειδικευμένων απασχολήσεων στον τομέα των υπηρεσιών, τόσο στον ιδιωτικό όσο και στο δημόσιο τομέα, απασχολήσεων ιδιαιτέρως πολύτιμων διότι δεν έχουν κατά βάση τοπικό χαρακτήρα· τονίζει την ανάγκη επενδύσεων στις υπηρεσίες και την ανάγκη αναβάθμισης των θέσεων εργασίας σε αυτό τον τομέα και, ειδικότερα, στους κλάδους των εκπαιδευτικών υπηρεσιών, των κοινωνικών υπηρεσιών τοπικού χαρακτήρα, των υπηρεσιών προς τα παιδιά και τους ηλικιωμένους και της παροχής κατ' οίκον βοηθείας· πιστεύει ότι πρέπει να ληφθεί υπόψη η γήρανση του πληθυσμού, που θα οδηγήσει τελικά αναπόφευκτα σε εσωτερική γήρανση των εργαζομένων· επισημαίνει ότι οι γηραιότεροι εργαζόμενοι αντιμετωπίζουν συχνά δυσκολίες σταδιοδρομίας και θεωρούνται μερικές φορές πολύ ηλικιωμένοι και πολύ δαπανηροί για να προαχθούν ή να επιμορφωθούν· πιστεύει επομένως ότι είναι απαραίτητο να υπάρχουν γι' αυτούς εξατομικευμένες πρωτοβουλίες όπως πλαισίωσης, παροχής συμβουλών και ειδικά συστήματα επιμόρφωσης·

12. διαπιστώνει ότι το διακοινοτικό εμπόριο αποτελεί πρωταρχικό μέρος των εξωτερικών ανταλλαγών των κρατών μελών της Ένωσης και, κατά συνέπεια, κρίνει απαραίτητη την ολοκλήρωση της δημιουργίας της εσωτερικής αγοράς ώστε να συμβάλει στην οικονομική ανάπτυξη και, ως εκ τούτου, στην κοινωνική ανάπτυξη της Ένωσης· παρατηρεί άλλωστε ότι το μεγαλύτερο μέρος των ανταλλαγών με τις τρίτες χώρες διεξάγεται με ανεπτυγμένες χώρες όπου τα επαγγελματικά προσόντα και οι αμοιβές είναι σε ανάλογα επίπεδα με εκείνα που ισχύουν στα κράτη μέλη· διαπιστώνει πάντως ότι συνεχώς αυξανόμενος αριθμός ανταγωνιστών, και ειδικότερα η Κίνα, η Ινδία και η Βραζιλία, κατορθώνουν συχνά να προσφέρουν εμπορεύματα και υπηρεσίες ίσης ποιότητας σε πιο ανταγωνιστικές τιμές·

13. εκτιμά ότι η ανάπτυξη του διεθνούς, ελεύθερου και δίκαιου, θεμελιωμένου στην ισότητα των ευκαιριών εμπορίου, με βάση τις δεσμεύσεις της Doha, αποτελεί ταυτόχρονα πηγή ανάπτυξης για τις φτωχές χώρες και δημιουργίας νέων αγορών για τις ανεπτυγμένες χώρες και ότι μόνον η ανάπτυξη των αναπτυσσόμενων χωρών θα επιτρέψει στις τελευταίες να αυξήσουν το εισόδημα των λαών τους και να επιτύχουν υψηλότερα κοινωνικά και περιβαλλοντικά επίπεδα· καλεί την Επιτροπή να λάβει υπόψη αυτές τις εκτιμήσεις στους μελλοντικούς ΓΠΟΠ·

14. επαναλαμβάνει την επιθυμία του τα εθνικά κοινοβούλια και το Ευρωπαϊκό Κοινοβούλιο να έχουν μεγαλύτερη συμμετοχή στη συζήτηση σχετικά με τους ΓΠΟΠ· φρονεί ότι από αυτή τη συζήτηση θα προκύψει, όχι μόνο καλύτερος δημοκρατικός έλεγχος, αλλά κυρίως μεγαλύτερη ιδιοποίηση των ΓΠΟΠ από τα κράτη μέλη και, ως εκ τούτου, περισσότερο σθεναρή δέσμευση ως προς την εφαρμογή τους·

15. εκτιμά ότι η διαχείριση της οικονομικής πολιτικής προϋποθέτει αξιόπιστες και συγκρίσιμες στατιστικές και καλεί την Επιτροπή να ενισχύσει τα μέσα που διαθέτει η Eurostat για την εκπλήρωση της αποστολής της συγκέντρωσης και του ελέγχου των στατιστικών των κρατών μελών, καθώς και να εργαστεί, στο πλαίσιο των εργασιών του Οργανισμού Οικονομικής Συνεργασίας και Ανάπτυξης και άλλων σημαντικών διεθνών οργανισμών, προς όφελος της βελτίωσης της αξιοπιστίας και της συγκρισιμότητας των στατιστικών σε διεθνές επίπεδο· εκτιμά ότι οι διοικητικές διαδικασίες και οι δαπάνες που συνεπάγεται η συλλογή των στατιστικών στοιχείων δεν πρέπει να αποτελούν τροχοπέδη στην ανταγωνιστικότητα των επιχειρήσεων· ζητεί να εστιασθεί η προσοχή σε ζωτικής σημασίας δείκτες μέτρησης του επιχειρηματικού πνεύματος·

16. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στην Ευρωπαϊκή Οικονομική και Κοινωνική Επιτροπή, στις κυβερνήσεις και τα Κοινοβούλια των κρατών μελών, καθώς και στους κοινωνικούς εταίρους.

[1] ΕΕ C 32 της 5.2.2004, σ. 103.

[2] ΕΕ C 61 E της 10.3.2004, σ. 294.

[3] ΕΕ C 67 E της 17.3.2004, σ. 295.

[4] ΕΕ C 82 E της 1.4.2004, σ. 592.

[5] ΕΕ C 98 E της 23.4.2004, σ. 162.

[6] Κείμενα που εγκρίθηκαν, P5_TA(2004)0378.

[7] ΕΕ C 98 E της 23.4.2004, σ. 156.

--------------------------------------------------